
Workshop om børns udendørsleg:
Sådan får du børnene med ud i det fri
Forældre og andre voksne med daglig kontakt til børn kender problemstillingen; hvordan får vi børnene ud at lege i det fri? Vaskepulverfirmaet, OMO, med en naturlig interesse for snavs og Dansk Legeplads Selskab har indbudt eksperter inden for blandt andet leg, natur og politik til en livlig debat om emnet. Debatten endte ud i ti konkrete og brugbare råd til, hvordan familier og børn kan inspireres til at komme mere ud og lege i det fri: ”Genopdag Pippi”, ”Skab uorden” og ”Skift videospillet ud med fiskenettet” er blot et par eksempler. 
Baggrund for workshoppen
Danske børn og unge tilbringer mere end 10 timer ugentligt foran tv og computer, selvom otte ud af ti forældre mener, at udendørsleg gør barnet gladere
. Men hvad skal de voksne helt konkret gøre for at få store og små børn ud i den friske luft? Emnet blev flittigt debatteret på OMO og DLS´ workshop d. 30. august 2007 på Naturcenteret Vestamager, hvor konklusionerne blev:
Ti gode råd – til forældre og andre voksne med kontakt til børn
1. Genopdag Pippi – find ting i naturen til din helt egen ”forundringskasse”. Det kan være fjer, sten eller et fiskeskelet. Børn elsker at samle, og det kan bruges til leg og sjov
2. Skab uorden – i haven, på legepladser og i institutionen. Omgiv børn med andet end velfriseret orden. Et børnehjørne i haven med en stor grenbunke kan inspirere til huler, sørøverleg og andre fantastiske lege!      

3. De voksne kan også lege med! – leg selv med, når dine børn er ude; du har her en rigtig god mulighed for både at få frisk luft og tid sammen med børnene   

Skift videospillet ud med fiskenettet – giv gaver, der opfordrer til udendørs oplevelser; f.eks. et fiskenet eller haveredskaber
5. Fortæl, fortæl! – videregiv dine egne historier og din families udendørsminder, mens I er i naturen. Fortæl om farfar, der byggede huler nede ved søen og om dine egne lege fra barndommen 

6. Inkluder naturen i hverdagens rutiner – skræl kartoflerne udenfor, mens børnene leger – eller smør en madpakke og spis i skoven
7. Luk naturen ind i børns univers – fortæl dine børn om, hvor grøntsagerne og kødet i supermarkedet kommer fra og gå selv på svampejagt, pluk bær o.l.
8. Flyt undervisningen ud – husk at opfordre dine børns lærere og pædagoger til at være udenfor; naturen er fantastisk som klasseværelse
9. Slip kontrollen med dine børn/overvind skrækken – vær ikke bange for snavset, myrerne og det ufriserede; lad børnene tumle og lege på deres egne præmisser 

10. Skriv din egen familie-naturhistorie – skab minder og traditioner udenfor både med familie og venner med børn; det kan være den årlige rundboldskonkurrence, fisketur eller andet
Det skal give mening for både børn og voksne

Et af de springende punkter for debattørerne var, hvordan de voksne selv får tid og overskud til at opfordre til og deltage i udendørs leg. Indendørsaktiviteterne er nemlig ofte den nemmeste løsning i en travl hverdag, hvor arbejde og pligter fylder meget. Børnene selv, adspurgt i OMO’s undersøgelse i april 2007, svarer faktisk, at de synes, det er sjovest at være ude; og at noget af det bedste er at finde på sin egen leg på en græsplæne. Mange af deltagerne undredes, men var også lettede over at høre, at børn i virkeligheden er glade for det enkle. 
Helle Nebelong, formand for DLS og arkitekt bag mange naturlegepladser:
”Børn skal fra de er helt små lære naturen at kende og få et sundt og stærkt forhold til den. Når jeg designer legepladser med naturlige materialer som sten, stammer, planter og terrænformer, så udfordres børnene motorisk og kreativt. Hvis de kun kender til traditionelle og fantasibegrænsende legeredskaber, får de ikke udfordringer nok. Naturen er det bedste rum for børns læring og lader os samtidig op mentalt, så vi kan klare den hektiske hverdag med krav, pligter og gøremål, der er et faktum for mange, moderne familier.” 
Naturen er ikke farlig

Et andet emne, der virkelig satte skub i debatten, var de voksnes eget distancerede forhold til naturen. Vi er ofte så besatte af frygten for myggestik og alt det ufriserede og fremmede, at vi synes det er for besværligt at skulle ud i den vilde natur. Derfor bliver det sjældent til meget mere end en tur ned i gården. Debattørerne kunne dog hurtigt blive enige om, hvor gode minder de selv har haft sammen med deres børn på fisketure, kanoture og picnics i det grønne. Alle var enige i, at det i sidste ende altid er besværet værd at gå med ud i det fri, fordi det ofte er nogle af de tidspunkter, hvor de voksne kommer tættest på børn.
Deltagerne i workshoppen var: 
Elsebeth Gerner Nielsen, familieordfører for det Radikale Venstre  

Helle Nebelong, Formand for Dansk Legeplads Selskab 

Laura Drasbæk, skuespiller og mor til to 

Lasse Edlev, naturvejleder og forfatter 

Jes Ågaard, Naturcenter Vestamager

Charlotta Fellman, Brand Manager OMO 

Snavs er godt

OMO har medvirket til forskellige aktiviteter med formålet at fremme børns kreativitet og udendørsleg: blandt andet de omtalte undersøgelser om børns udendørsleg og kreativitet, Legens Dag på Nytorv, som blev afholdt sidste år sammen med Dansk Legeplads Selskab og afholdes igen i år samt nu også denne workshop om råd til, hvordan forældre og andre voksne kan inspireres til at få børn ud at lege. Aktiviteterne er alle del af kampagnen ”Snavs er godt”, som har til formål at opfordre børn og forældre til at komme ud i det fri og få gode minder i naturen. ”Vi voksne har en tendens til at synes, det kan være så besværligt at skulle ud; men græspletter på knæene og jord på numsen fortæller historien om gode oplevelser og minder, der hænger ved – længe efter snavset er vasket væk!” siger Brand Manager på OMO, Charlotta Fellman.  

� Resultaterne er fra OMO’s to undersøgelser om børns leg og kreativitet fra juli 2006 og april 2007.








